32005R1360
L 214/55
JURNALUL OFÍCIAL AL UNIUNII EUROPENE
REGULAMENTUL (CE) NR. 1360/2005 AL COMISIEI
din 18 august 2005
de modificare a Regulamentului (CE) nr. 817/2004 de stabilire a normelor de aplicare a Regulamentului (CE) nr. 1257/1999 al Consiliului privind sprijinul acordat din Fondul European de Orientare și Garantare Agricolă (FEOGA) pentru dezvoltare rurală
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1257/1999 al Consiliului din 17 mai 1999 privind sprijinul acordat din Fondul European de Orientare și Garantare Agricolă (FEOGA) pentru dezvoltare rurală și de modificare și abrogare a unor regulamente (1), în special articolul 34,
întrucât:
(1)
Articolul 23 din Regulamentul (CE) nr. 1257/1999 prevede că sprijinul se acordă de către Comunitate fermierilor care își asumă angajamente privind agromediul, cu condiția să nu implice numai aplicarea bunelor practici agricole obișnuite. Unele dintre aceste angajamente agroecologice, asumate pentru o perioadă de cinci ani, vor expira înainte de 31 decembrie 2006. În ceea ce privește introducerea principiului condiționalității prevăzut la capitolul 1 titlul II din Regulamentul (CE) nr. 1782/2003 al Consiliului (2) de stabilire a normelor comune pentru schemele de sprijin direct în cadrul politicii agricole comune, agricultorii care nu și-au asumat angajamente agroecologice trebuie să îndeplinească diverse obligații. Norme noi se vor aplica măsurii agroecologice pentru următoarea perioadă de programare a dezvoltării rurale (2007-2013).
(2)
În loc să semneze contracte noi pentru o perioadă de cinci ani în conformitate cu normele aplicabile perioadei de programare curente, statele membre ar putea dori prelungirea contractelor agroecologice în curs, astfel încât ultimul an al angajamentului să înceapă până la 31 decembrie 2006.
(3)
În Regulamentul (CE) nr. 817/2004 al Comisiei (3) ar trebui să se introducă un element de flexibilitate în cazul în care agricultorii au transferat părți importante din suprafețele agricole prevăzute de angajamentul agroecologic inițial, asigurându-se menținerea avantajelor ecologice din angajament.
(4)
Prin urmare, Regulamentul (CE) nr. 817/2004 ar trebui modificat în consecință. Modificările ar trebui să se aplice de la 1 ianuarie 2005, dată la care este posibil ca unele contracte inițiale să fi expirat.
(5)
Măsurile prevăzute de prezentul regulament sunt conforme cu avizul Comitetului de gestionare a structurilor agricole și a dezvoltării rurale,
ADOPTĂ PREZENTUL REGULAMENT:
Articolul 1
Regulamentul (CE) nr. 817/2004 se modifică după cum urmează:
1.
la articolul 21 se adaugă următorul alineat:
„(3) Angajamentele agroecologice care ajung la scadență înainte de sfârșitul perioadei de programare stabilite la articolul 42 din Regulamentul (CE) nr. 1257/1999 pot fi prelungite de către statele membre, astfel încât ultimul an al angajamentului să înceapă până la 31 decembrie 2006.
Statele membre pot autoriza ajustarea suprafețelor agricole prevăzute prin angajamentul unei exploatații, astfel încât, în perioada de prelungire, să se țină seama de transferul către o altă persoană, a unei părți din exploatația beneficiarului, cu condiția ca ajustarea menționată să nu reducă cu mai mult de jumătate suprafața prevăzută prin angajament.”;
2.
La articolul 36, primele două paragrafe se înlocuiesc cu textul următor:
„Atunci când, în perioada de execuție a unui angajament asumat drept condiție pentru acordarea unui sprijin, beneficiarul transferă exploatația sa, în totalitate sau în parte, unei alte persoane, această persoană poate să preia angajamentul pentru perioada rămasă. În cazul în care nu se preia angajamentul, beneficiarul rambursează sprijinul acordat.
Cu respectarea principiului proporționalității, statele membre pot să nu solicite această rambursare:
(a)
în cazul în care, într-o situație de încetare definitivă a activităților agricole ale unui beneficiar care și-a îndeplinit deja o parte însemnată a angajamentului, o preluare a acestui angajament de către un succesor nu se dovedește a fi realizabilă;
(b)
în cazul în care transferul unei părți din exploatația unui beneficiar se efectuează în perioada de prelungire a angajamentului în conformitate cu articolul 21 alineatul (3) și în cazul în care transferul menționat anterior nu se referă la mai mult de jumătate din suprafețele agricole prevăzute de angajament înainte de prelungire.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2005. Cu toate acestea, articolul 21 alineatul (3) primul paragraf din Regulamentul (CE) nr. 817/2004, astfel cum a fost adăugat prin articolul 1 alineatul (1) din prezentul regulament, nu afectează valabilitatea angajamentelor prelungite înainte de data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 august 2005.